سيستيم د الرينين-أنجيوطونسين-ألدوستيرون

سيستيم الرينين-انجيوطونسين-ألدوستيرون، اللي كيتسمّا تا RAAS (Renin Angiotensin Aldosterone System) ،هو واحد السيستيم هورموني موهيم فالفيزيولوجي ديال بنادم و البزوليات بصفة عامة، لهدف ديالو هو يشد لعبار ديال الطونسيو فالدم والتوازن بين لكمية دالملحة ولما فلبلازما، فهو اللي كايطلع لينا الطانسيو فحالة ماطاحت لينا.

 الضيطاي 
سيستيم RAAS كايتكون من تلاتة ديال الهرمونات:

•الرينين: هادي واحد الأنزيم كاينتجوها لكلاوي من طرف لخلايا الزريعية اللي كاينة فالجهاز اللي حدا لݣلوميريلان ديال النيفرو ، الدور ديالها هو انها كاتفرع الأنجيوطونسينوجين(بروتين كاتنتجو لكبدة) ل أنجيوطونسين 1.

الرينين مكاتسيكريطاش غير هكاك مي خاصها أسباب ، واللي اهمها هو الهبيط ديال الطانسيو الي كايديتيكتيوه مستقبلات ميكانيكية سميتها خلايا اللاسي اللي مقابلة معا الأرطيريول الماجية، اولا لهبيط ديال لكونصونطراسيو ديال لملحة(الصوديوم +Na) فالدم و اللي كايديتيكتيوه خلايا لبقعة لكثيفة Macula Densa ديال التيو الملوي البعيد TCD.

رد لبال : لاكسيو ديال الرينين ماشي ديريكت.

•لونجيوطونسين 2: هاد لبروتين مكاتكونش خدامة فلحالة الطبيعية حيت كاتكون على شكل أونجيوطونسينوجين حتا كاتآكتيفيها الرينين للونجيوطونسين 1، ومن بعدها خاص بروتين خرا اللي تآكتيفيها للمرة التانية -فالريا هاد لمرة- واللي سميتها "لونزيم لمحويلة للونجيوطونسين ACE"، دونك كايولي عندنا لبروتين واجد.

- شنو كادير هاد لونجيوطونسينوجين 2 ؟

لونجيوطونسينوجين 2 عندها بزاف ديال ليزاكسيو أهمها: كاتآكتيفي لينا لالدوسطيرون و كاتزيّر لأوعية باش طلع الضغط ديال الدم.

•لالدوسطيرون: هادا هورمون كاتنتجو لقشرة ديال لغدة فوق لكلوية مورا ماتنغزها لونجيوطونسين 2 ، الدور ديالها هو أنها كاتشجع الما باش يبقا فالدورة الدموية وكاطلع لمعاودة دشريب دالملحة من البولة اللولانية على مستوى النيفرو باش ترجع للدم، و بهاكا كاطلع نسبة لملحة فالدم وبالتالي كاطلع الطونسيو.

واحد لهرمون كادير لعكس دلخدمة دهاد السيستيم، واللي سميتها لبراديكينين اللي حتاهيا كاينتجوها لكلاوي، و لهدف ديالها هو كاتوسع لعروق و كاتهبط لمعاودة دشريب ديال لملحة ولما من البولة اللولانية للدم دونك كاتهبط الطانسيو.

ملخر، فهاد السيستيم كايتدخلو ربعة دلْعْضَا : لكلوة، الرية، لكبدة و لݣلونضة فوقكلوية .

 سبيطار 
• الناس اللي طالعا ليهوم الطانسيو(بلعربية: ارتفاع الضغط الدموي، بلفرونسي: hypertension artérielle) ماخاصهومش ياكلو الملحة حيت كاطلّع الطانسيو.

•الناس اللي عندهوم الفشل الكلوي(كايديرو الدياليز) عندهوم هاد السيستيم خاسر حيت الكلوة مكاتقدرش تنتج لينا الرينين وبالتالي الطونسيو كاتكون عندهوم طايحة و يقدرو يطيحو كوما بسبابها حيت الدم مكايقدرش يوصل بكمية كافية لدماغ ولا للمنطقة اللبية ديال لكلوة هاد جوج أعضاء حساسين بزاف للنقص ديال لوكسيجين.

 مصادر 

تصنيف:طب
تصنيف:لفيزيولوجيا
تصنيف:مقالات مافيهاش مصدر و فايتة 3000 بايت